जयप्रकाश नारायण के पाती विनोबा भावे के नामे
जयप्रकाश | बंबई, जुहू, 29 अप्रैल,1955, अगस्त 18, 2012 15:10
तत्कालीन राष्ट्रपति राजेंद्र बाबू के मन राजनीति से भर गइल रहे. अब ऊ समाजसेवा करऽल चाहत रहन. एही विषय पऽ राय-मशविरा खातिर ऊ जयप्रकाश नारायण के अपना पास बोलवले अउर उनका सोझा आपन मन के बात रखले. राजेंद्र बाबू भू-दान आंदोलन से जुड़ल चाहत रहले अउर ऊ जयप्रकाश से कहले कि हमार सोच से बाबा के अवगत करा दीं. एही बारे में राजेंद्र बाबू नेहरू जी से सलाह मंगले रहले बाकिर नेहरू जी एकरा पऽ असहमति जतवले. एही सिलसिला में जयप्रकाश नारायण विनोबा भावे के ई पाती लिखले रहले.
पूज्य बाबा,
बाबूजी (राजेंद्र बाबू) से भेंट के बाद रउआ के लिखल चाहत रहनी, बाकिर कई दिन निकल गइल. अइसन कवनो जल्दियो ना रहे. उनकर मन में द्वंद्व चल रहल बा. बलुक ई कहल उचित होई कि उनका मन के झुकाव शायद जोरदार झुकाव-पद से अलग हो जाए के बा, बाकिर अबहियों आखिरी फैसला नइखन कइले. हमरा से खासतौर से इहे समझे खातिर बोलवले रहले कि अगर ऊ छोड़ केऽ आ जास तऽ भूदान आंदोलन में का करिहें. कहत रहले कि भू-दान के महत्व के समझत बानी, बाकिर ओकरा खातिर भितरी से उहे भाव नइखे उठत, जवन तोहनी लोगन में पावेलीं. जवाब में हम कहनी कि ई केहू अपेक्षा ना राखी कि रउआ गांव -गांव घूमी. राउर बाहर आके आंदोलन के समर्थन कइल, भू-दान समितियन के कार्यन में भाग लीहल ढेर होई. हम इहो कहनी कि कुल्ह लोग चाहीं कि रउआ सर्व सेवा संघ के अध्यक्ष के पद संभाली अउर ओकर संचालन करीं. सब रचनात्मक प्रवृत्तियन के मार्गदर्शनो करी. सर्वोदय आंदोलन में बड़ लोग गिनल-चुनल बाड़े. रउआ आ जाइब तऽ एह चित्राधारा के बड़ा बल मिली. गांधी परिवार के आपन बाबूजी मिल जइहें, आदि. ऊ सब धेयान से सुनले. चलत बेर हम पूछनी कि बाबा के का लिख दीं. बोलले जवन बातचीत भइल बा, उहे लिख दीं.
बातचीत के दौरान बाबूजी बतवले (शायद रउओ से कहले होखिहें) कि पिछिला 26 जनवरी के ऊ जवाहरलाल जी खातिर एगो पाती लिखले रहले जवना में ई बात जतइले रहले कि अगिला बजट सत्र के बाद ऊ अपना पद से अलग होखल चाहत बाड़े. ओह घरी तक (यानी मई के अंत तक) उनकर पांच बरिस पूरा हो जाई, बाकिर ऊ पाती हमार बातचीत के बेरा तक पंडित जी के भेजल ना गइल रहे. अइसे तऽ ऊ अइसन कुछ ना कहले एकरा बावजूद हम ई असर लेके आईल बानी कि अब जल्दिए पंडित जी के एह विषय में लिखिहें. जब हमरा से बात भइल रहे तब तक ऊ अपना परिवार के लोगन से एह बात के कवनो चरचा ना कइले रहले. अबहीं हाले में ऊ पटना गइल रहले, ओह पऽ बात भइल होखे.
सप्रेम प्रणाम के साथ
(जयप्रकाश)
Previous Story
bho_Deva bho_Deva bho_Deva hin_Deva bho_Deva bho_Deva hin_Deva bho_Deva eng_Latn